জমজম থেকে রওনা হয়ে সাঈর জন্য সাফা পাহাড়ের দিকে অগ্রসর হোন। পাহাড়ের চিহ্নস্বরূপ উঁচু জায়গা রয়েছে। এখানে উঠলে কাবা শরিফ আপনার নজরে আসবে। এখন কাবা শরিফের দিকে মুখ করে স্বাভাবিকভাবে দোয়া করার সময় যেরূপ হাত উঠানো হয় সেরূপ হাত উঠিয়ে তিনবার ‘আলহামদুলিল্লাহ আল্লাহু আকবার লা-ইলাহা ইল্লাল্লাহু’ বলে অন্তরের আবেগ অনুযায়ী দোয়া করুন। দোয়া শেষ করে স্বাভাবিক গতিতে মারওয়া পাহাড়ের দিকে অগ্রসর হোন। এ সময় আপনার সামনে সবুজ বাতি দেখতে পারবেন। সবুজ বাতির একটু আগে থেকেই ‘রাব্বিগফির ওয়ারহাম আনতাল আআযযুল আকরাম’ পড়তে পড়তে পরবর্তী সবুজ বাতির পর পর্যন্ত দ্রুতগতিতে চলুন। এরপর স্বাভাবিক গতিতে চলতে চলতে মারওয়া পাহাড়ের সামান্য উঁচুতে উঠে কাবা শরিফের দিকে ফিরে থেমে যান যদিও কাবা শরিফ নজরে পড়ে না। এখানে কাবামুখী হয়ে সাফা পাহাড়ের অনুরূপ উভয় হাত উঠিয়ে তিনবার ‘আলহামদুলিল্লাহ আল্লাহু আকবার লা-ইলাহা ইল্লাল্লাহ’ বলে দোয়া করুন।